B. Bugár, podpredseda NR SR: (2002-06-25):
P. Vrždák, poslanec: Vážený pán predsedajúci, vážený pán minister, vážené panie poslankyne, páni poslanci. Aj rozprava dokázala, teda ukázala, potvrdila to, že vlastne všetci cítime, že tento zákon je potrebné prijať, len líšime sa v názoroch či pohľadoch, aký by tento zákon mal byť. Ja teraz opakujem čosi, čo som povedal na výbore pre životné prostredie, keď sme prerokúvali tento návrh, keď tam zástupcovia Slicpenu vystúpili so svojimi návrhmi, ktoré sú totožné s tými, ktoré podal pán Macháček na výbore pre hospodárstvo, ja som vtedy povedal, že pokiaľ zrušíme v § 3 ods. 3, 4 a 6, čo bol teda prvý bod tohto ich pozmeňujúceho návrhu, tak môžeme, odpustite mi za výraz, ten zákon pokrčiť a hodiť do koša a som o tom presvedčený, pretože skutočne by sme z toho spravili paškvil a toto sú veľmi závažné veci. Veľmi ma mrzí, že práve zástupcovia výrobcov, a teda distribútorov, ktorých na výbore vtedy zastupoval hlavne Slicpen, tak stavali to do polohy a stavajú to polohy, to sa nedá, to bude chaos, to padne „na hubu“ a podobne. Presvedčený som o tom, že opak je pravdou, presvedčujú ma o tom aj poznatky zo zahraničia. Vieme, ako sa Nemecká spolková republika zaoberala prípravou na toto 3 roky, 3 roky sledovali, skúšali rôzne momenty aj záloh. Dnes to spúšťajú a vedia, majú to prepočítané, presne vedia, čo to bude pre nich znamenať, a vedia i to, že na hlavu za rok na jedného občana to bude záťaž maximálne 3 marky, lebo to bolo ešte počítané minulý rok pred zavedením eura, čiže toto je pravda. To je presne to, čo hovoril pán minister, ja sa s ním absolútne stotožním, že ide tu o to, aby sme všetko netlačili iba na hlavu občana, na občana, že vlastne on si toto celé ponesie. Tým, že budeme robiť tlak na to, aby sme zaviedli obaly vratné, ktorých obrátkovosť je veľká, tak tým vlastne budeme pomáhať aj tvorbe pracovných miest. Áno, nebude to, ja neviem, desaťtisíce, ale tiež je to istá pomoc, tiež je to jedna konkrétna vec. Dnes veľkí výrobcovia dovážajú až 80 % týchto nevratných obalov zvonku. Ak pôjdeme na vratné obaly, tak v prípade Skla Nemšová bude môcť zvýšiť výrobu a určite budú aj pracovné miesta, ktoré sa teda na to naväzujú, čiže pozerajme trochu tak, by som povedal, ako Slováci na Slovensko, ale nie v tom smere, že teda vlastne nejaké nadnárodné spoločnosti nás kdesi budú tlačiť, to ja sa nechcem nikoho dotknúť ani nikoho nechcem uraziť, ale takto to vnímam. Na záver by som len chcel v podstate tak „pridupľovať“, že skutočne, odosobnime sa od tých momentov a od toho, aby sme akosi neboli pod tlakom, ja neviem, áno, to sa nedá, určite sa dá, len musíme všetci chcieť. Neviďme v tom hneď, áno, nemáme s tým skúsenosť, to sa hovorilo aj pri zákone o odpadoch, zle, lebo toto alebo toto, ale dnes, áno, niektoré veci sme zmenili, možno ešte niečo budeme musieť na odpadoch zmeniť, ale je dnes zákon, ktorý platí, podľa ktorého ideme, ak by nebol, tak je ten stav ďaleko horší a ja verím, že nikto z nás nechce, aby Slovensko bolo zasypané PET fľašami a podobne, aby, ako to ktosi dnes povedal, aby aj na niekde na Lomničáku boli PET fľaše, čiže z tohto pohľadu vás chcem všetkých poprosiť a požiadať o podporu tohto zákona s pripomienkami, tak ako ich schválil gestorský výbor. Ďakujem pekne.